Izvor: Tanjug/Rade Prelić

Predsednik Srbije Aleksandar Vučić kaže da se razmatra da se od 2020. ili 2021. godine uvede obavezni tromesečni ili šestomesečni vojni rok za muškarce.

To zavisi od finansija, rekao je Vučić novinarima na aerodromu Batajnica nakon primopredaje prva dva od šest lovačkih aviona Mig-29 iz Rusije.

Prema njegovim rečima, u planu je da vojni rok traje od tri do šest meseci, a ljudi koji bi odslužili vojni rok imali bi prednost u zapošljavanju u državnim i javnim službama.



"Još razmišljamo. Neću ništa da obećavam po tom pitanju. To zavisi i od finansija", rekao je Vučić i dodao da bi to moglo da bude organizovano od 2020. ili 2021. godine, kako bi država imala mogućnosti da preventivno deluje na bilo koga ko bi pokušao da je bezbednosno ugrozi.

Vučić je rekao i da je omladinski kamp na Zlatiboru zatvoren, jer nije osnovan u skladu sa zakonima Srbije i kao takav se može smatrati "paravojnim".

Kazao je da ne spori dobru nameru, ni volju roditelja i dece, ali da takvu vrstu kampova po zakonu jedino može da osnuje država.

"Takvi kampovi mogu da postoje samo ako ih organizuje država, ne može da ih organizuje neka nevladina organizacija, ako to čini neka organizacija, onda je to paravojska", rekao je Vučić.

On je naglasio da Srbija kao ozbiljna država, neće dozvoliti osnivanje takvih kampova.

Vučić je izjavio i da ne brine o tome koliku podršku ima po pitanju rešavanja kosovskog problema, jer, kako je ocenio, dobri državnici se ne rukovode time ko ide za njima, nego koliko će učiniti za svoj narod.